b'\n_START_ARTICLE_\nMagli\xc4\x8d\n_START_SECTION_\nZgodovina\n_START_PARAGRAPH_\nGrad je  v prvi polovici 13. stoletja zgradil srbski kralj \xc5\xa0tefan Prvokronani ali njegov sin \xc5\xa0tefan Uro\xc5\xa1 I. kot trdnjavo, ki bi varovala samostana Sopo\xc4\x87ani in Studenica in prepre\xc4\x8dila kak\xc5\xa1en nov vdor Mongolov v osrednjo Srbijo. V Srbskem cesarstvu (1346\xe2\x80\x931371) je bil Magli\xc4\x8d sede\xc5\xbe nad\xc5\xa1kofa Danila II., ki je v tem \xc4\x8dasu napisal svoje slavne \xc5\xbeivljenjepise svetnikov in vladarjev._NEWLINE_Po zasedbi trdnjave Smederevo 20. junija 1459 je Osmansko cesarstvo zasedlo tudi Magli\xc4\x8d, ki je ostal v tur\xc5\xa1ki posesti do osvoboditve med veliko tur\xc5\xa1ko vojno (1683-1699).  Po porazu prve srbske vstaje so Osmani ponovno zasedli trdnjavo, vendar so je kmalu zatem zapustili._NEWLINE_Med drugo srbsko vstajo (1815-1817) je vojvoda Radoslav Jelen\xc4\x8danin pri Magli\xc4\x8du iz zasede napadel skupino tur\xc5\xa1kih vojakov in ustavil njihovo prodiranje in Novega Pazarja.\n_START_SECTION_\nArhitektura\n_START_PARAGRAPH_\nTrdnjava ima sedem stolpov in temnico, prislonjeno na obzidje. Stolpi so zna\xc4\x8dilni za srednjeve\xc5\xa1ke trdnjave na Balkanu: imajo samo tri zidove, na notranji strani pa lesena stopni\xc5\xa1\xc4\x8da s podesti. Magli\xc4\x8d ima samo ena glavna vrata na severni strani trdnjave in manj\xc5\xa1i skriven  vhod v enem od jugovzhodnih stolpov. V notranjosti so ostanki pala\xc4\x8de, voja\xc5\xa1nic in cerkve sv. Jurija.  Trdnjava je imela tudi velik rezervoar za vodo in vodnjak. V ju\xc5\xbenem delu trdnjave so zaradi bolj\xc5\xa1e obrambe drug ob drugem kar trije stolpi.\n_START_SECTION_\nSedanje stanje\n_START_PARAGRAPH_\nTrdnjava je bila delno obnovljena po prvi svetovni vojni, glavna obnova pa se je za\xc4\x8dela leta 1980. Obnovljena so bila lesena tla v stolpih in ograja na obzidju. Nekateri deli so od takrat \xc5\xbee strohneli in so zato nevarni. _NEWLINE_Pod trdnjavo je vsako leto start "Veselega spusta" (srbsko \xd0\x92\xd0\xb5\xd1\x81\xd0\xb5\xd0\xbb\xd0\xb8 \xd1\x81\xd0\xbf\xd1\x83\xd1\x81\xd1\x82), plovbe po Ibarju do Kraljeva. Dopustne so vse vrste plovil. Regate se obi\xc4\x8dajno udele\xc5\xbei ve\xc4\x8d kot 3.000 plovil, zato plovba traja cel dan. Spusta 30. junija 2019 se je udele\xc5\xbeilo ve\xc4\x8d kot 20.000 ljudi.'